ვანუაზის მასივი
ვანუაზის მასივი (ფრანგ. Massif de la Vanoise) — მთის მასივი სავოიის ალპებში, საფრანგეთში. ვრცელდება მდინარეების არკისა (სამხრეთით) და იზერის (ჩრდილოეთით) ხეობებს შორის. სიმაღლე 3855 მ (მთა გრანდ-კასი). აგებულია კრისტალური პალეოზოური ქანებით, მეზოზოური ფიქლებით, კირქვებით. დამახასიათებელია რელიეფის ალპური ფორმები. ვანუაზის მასივზე 100-ზე მეტი მყინვარია, რომელთა უმეტესობა მცირე ფართობისაა. შემოსილია წიწვოვანი ტყეებით, მდელოებით. 1963 წელს ვანუაზის მასივზე შეიქმნა ვანუაზის ეროვნული პარკი.